Hvidsten
Hvidsten, landsby ved landevejen mellem Randers og Mariager. Hvidsten er kendt for Hvidstengruppen, en modstandsgruppe under Besættelsen, ledet af Marius Fiil, ejeren af Hvidsten Kro. Gruppen organiserede modtagelse af en række våbennedkastninger ved det nærliggende Mustard Point, men blev optrævlet af det tyske militær 1944, arresteret og i otte tilfælde dømt til døden ved en tysk krigsret og henrettet.
Efter befrielsen 1945 blev de otte henrettede medlemmer af Hvidstengruppen genbegravet i en lille mindelund i Hvidsten. Kroen drives i dag af et oldebarn af Marius Fiil. 